อิสลามแบงก์ขึ้นดอกกวาดเงินฝาก12เดือน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธนาคารอิสลามฯ ออกเงินฝากประจำ แฮปปี้ 2011 เงินฝากประจำ 12 เดือน ให้ผลตอบแทน 2.55% ต่อปี ตั้งแต่ 5 ม.ค.30 เม.ย. เพิ่มทางเลือกให้กับลูกค้า
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า เพื่อเป็นการต้อนรับปีกระต่าย 2554 ธนาคารได้พัฒนาผลิตภัณฑ์เงินรับฝากประจำ แฮปปี้ 2011 ซึ่งเป็นเงินฝากประจำ 12 เดือน กำหนดอัตราผลตอบแทนในสัดส่วน 40ต่อ 60 (ลูกค้า : ธนาคาร) ซึ่งมี Indicative Rate ประมาณ 2.55% ต่อปี รับผลตอบแทนทุกเดือน
ทั้งนี้ กำหนดเปิดบัญชีขั้นต่ำ 1 หมื่นบาท สูงสุดไม่เกิน 49 ล้านบาท เริ่มโครงการตั้งแต่วันที่ 5 ม.ค.30เม.ย. 2554
“เงินรับฝากประจำ แฮปปี้ 2011 เป็นเงินฝากที่ให้ผลตอบแทนทุกเดือน โดยธนาคารจะนำไปลงทุนในพอร์ตสินเชื่อมูลค่า 5 หมื่นล้านบาท ที่อยู่ภายใต้การบริหารจัดการของธนาคาร ซึ่งเป็นผลิตภัณฑ์เงินฝากแรกในปีนี้ที่ธนาคารตั้งใจมอบเป็นของขวัญให้กับลูกค้าเงินฝากของธนาคาร เพราะเป็นเงินฝากที่ให้ผลตอบแทนค่อนข้างสูง ซึ่งเชื่อว่าจะได้รับการตอบรับที่ดีจากลูกค้าของธนาคาร” นายธีรศักดิ์ กล่าว
ทั้งนี้ การปรับปรุงดอกเบี้ยและผลิตภัณฑ์ใหม่ๆ ของธนาคารพาณิชย์ในขณะนี้ เป็นการทำเพื่อรองรับ พ.ร.บ.คุ้มครองเงินฝากที่จะเริ่มลดวงเงินการคุ้มครองเงินฝากลงมาเป็นขั้นบันได
ผลกระทบที่จะเกิดขึ้นคือจะทำให้ลูกค้ารายใหญ่เริ่มแยกบัญชีออกเป็นหลายบัญชีเพื่อไม่ให้ได้รับผลกระทบและได้รับความคุ้มครองตามเดิม ดังนั้นจึงต้องมีผลิตภัณฑ์หลากหลายไว้ดึงดูดลูกค้า